b'\n_START_ARTICLE_\nArabikapina\n_START_SECTION_\nTaustaa\n_START_PARAGRAPH_\nVuoden 1908 nuorturkkilaisten vallankaappaus johti Turkin sulttaanin vallan v\xc3\xa4henemiseen ja vuoden 1876 perustuslain ottamiseen j\xc3\xa4lleen k\xc3\xa4ytt\xc3\xb6\xc3\xb6n. Vasta- ja vastavastavallankaappauksen j\xc3\xa4lkeen koottiin parlamentti, johon koko imperiumin kansallisuudet saivat edustuksensa. _NEWLINE_Parlamentissa oli 142 turkkilaista edustajaa ja 60 arabia muiden v\xc3\xa4hemmist\xc3\xb6jen lis\xc3\xa4ksi. Kun osmanit hylk\xc3\xa4siv\xc3\xa4t panislamilaisen politiikan ja valtasuuntaukseksi tuli sekulaarinen turkkilaisnationalismi, v\xc3\xa4hemmist\xc3\xb6kansallisuuksien syrjint\xc3\xa4 lis\xc3\xa4\xc3\xa4ntyi. Arabian kielen k\xc3\xa4ytt\xc3\xb6 ja opetus koulussa s\xc3\xa4ilyi kiellettyn\xc3\xa4._NEWLINE_Ensimm\xc3\xa4isen maailmansodan aikana Osmanien valtakunta osallistui sotaan keskusvaltojen puolella osmanien ja Saksan v\xc3\xa4lisen sopimuksen mukaisesti. _NEWLINE_Varsinkin sodan aikana arabianationalisteja vangittiin Damaskoksessa ja Beirutissa. Turkkilaisten otetta valtakunnasta edisti rakenteilla ollut Hijazin rautatie Damaskoksesta Medinaan, joka salli nopeat joukkojen siirrot kapinoiden kukistamiseksi._NEWLINE_Sodan aikana \xc5\xa1arif Husain liittoutui Britannian kanssa kes\xc3\xa4kuussa 1916. Arabien joukkoja johtivat h\xc3\xa4nen poikansa Abdullah ja Feisal. Brittihallitus l\xc3\xa4hetti Egyptiin edustajakseen nuoren kapteeni T. E. Lawrencen. H\xc3\xa4n vakuutti arabeille Medinan valloituksen olevan hy\xc3\xb6dyt\xc3\xb6nt\xc3\xa4 ja joukot ryhtyiv\xc3\xa4t iskuihin Hijazin rautatiet\xc3\xa4 vastaan, mik\xc3\xa4 sitoi runsaasti joukkoja sen korjaukseen ja puolustukseen. Lawrence sai yhdistetty\xc3\xa4 arabien joukot Auda ibu Tayin puolta vaihtaneisiin joukkoihin. 6. hein\xc3\xa4kuuta 1917 kapinalliset hy\xc3\xb6kk\xc3\xa4siv\xc3\xa4t Akabaan, joka valloitettiin. Sataman valloitus vaikutti brittien kenraali Edmund Allenbyn Egyptian Expeditionary Forcen huoltoon ja Allenby valtasi Jerusalemin joulukuussa 1917. Allenbyn joukot marssivat vastarintaa kohtaamatta Damaskokseen 30. syyskuuta 1918 emiiri Faisalin joukkojen kanssa. Sodan lopussa Egyptian Expeditionary Force oli valloittanut nykyiset Palestiinan, Jordanian, Libanonin, suuren osan Arabianniemimaata ja Etel\xc3\xa4-Syyriaa._NEWLINE_Britannia suostui Henry McMahonin ja Husainin k\xc3\xa4ym\xc3\xa4ss\xc3\xa4 kirjeenvaihdossa tukemaan arabien itsen\xc3\xa4isyytt\xc3\xa4 vastineeksi kapinasta osmaneja vastaan. Kuitenkin Britannia, Ranska ja Ven\xc3\xa4j\xc3\xa4 jakoivat entiset osmanien alueet arabien kannalta ep\xc3\xa4edullisella tavalla Sykes-Picot-sopimuksessa 16. toukokuuta 1916. Tilannetta monimutkaisti edelleen vuoden 1917 Balfourin julistus, jossa luvattiin juutalaisille "kansallinen kotimaa" Palestiinaan. Hijaz j\xc3\xa4i Husainin kuningaskunnaksi, mutta Ibn Saud valloitti sen 1924 ja liitti Saudi-Arabiaan.'